b'\n_START_ARTICLE_\nNordBalt\n_START_SECTION_\nIstorija\n_START_PARAGRAPH_\n2007 m. rugs\xc4\x97j\xc4\xaf buvo baigtas galimybi\xc5\xb3 studijos pirmasis etapas, kurio metu atliktas pradinis elektros perdavimo kabelio tarp Lietuvos ir \xc5\xa0vedijos galimybi\xc5\xb3 \xc4\xafvertinimas \xe2\x80\x93 rinkos analiz\xc4\x97, projekto finansavimo s\xc4\x85lyg\xc5\xb3 ir ekonomikos s\xc4\x85lyg\xc5\xb3 i\xc5\xa1d\xc4\x97stymas, investicij\xc5\xb3 poreikio \xc4\xafvertinimas esam\xc5\xb3 elektros tinkl\xc5\xb3 atnaujinimui ir sustiprinimui. Nustatyta, kad elektros jungtis yra ekonomi\xc5\xa1kai naudingas projektas._NEWLINE_2008\xc2\xa0m. kovo m\xc4\x97nes\xc4\xaf buvo baigta \xe2\x80\x9eSWECO International\xe2\x80\x9c vykdyta nuolatin\xc4\x97s srov\xc4\x97s elektros kabelio tarp Lietuvos ir \xc5\xa0vedijos galimybi\xc5\xb3 studija._NEWLINE_2009\xc2\xa0m. liepos 10 d. Lietuva, Latvija ir \xc5\xa0vedija pasira\xc5\xa1\xc4\x97 memorandum\xc4\x85 d\xc4\x97l \xe2\x80\x9eNordBalt\xe2\x80\x9c elektros tilto, sujungsian\xc4\x8dio Baltijos ir \xc5\xa0iaur\xc4\x97s \xc5\xa1ali\xc5\xb3 elektros energijos rinkas. Remiantis memorandumu, projekt\xc4\x85 sudaro dvi dalys: elektros jungties statyba ir Latvijos vidaus tinkl\xc5\xb3 stiprinimas. \xe2\x80\x9eLatvenergo\xe2\x80\x9c kompanija pasira\xc5\xa1ytu dokumentu \xc4\xafsipareigojo sustiprinti Vakar\xc5\xb3 Latvijos elektros tinklus._NEWLINE_2010\xc2\xa0m. rugpj\xc5\xab\xc4\x8dio 5 d. Europos Komisija nusprend\xc4\x97 skirti finansavim\xc4\x85 \xe2\x80\x9eNordbalt\xe2\x80\x9c elektros jung\xc4\x8diai. Europos S\xc4\x85junga nusprend\xc4\x97 skirti 131 mln. eur\xc5\xb3 (beveik 452 mln. Lt) elektros jung\xc4\x8diai. Papildomai \xc5\xa0vedija ir Lietuva savo energetini\xc5\xb3 sistem\xc5\xb3 pl\xc4\x97tr\xc4\x85 finansuoja savo l\xc4\x97\xc5\xa1omis. Visi \xe2\x80\x9eNordBalt\xe2\x80\x9c projekto ka\xc5\xa1tai sudaro ma\xc5\xbedaug 552 mln. eur\xc5\xb3 (1,9 mlrd. Lt.). ES taip pat nusprend\xc4\x97 skirti 44 mln. eur\xc5\xb3 (beveik 152 mln. Lt.) i\xc5\xa1 ES fond\xc5\xb3 Latvijos energetin\xc4\x97s sistemos pl\xc4\x97trai, kaip daliai \xe2\x80\x9eNordbalt\xe2\x80\x9c projekto._NEWLINE_2010 m. spalio 10 d. pasira\xc5\xa1yta sutartis d\xc4\x97l \xe2\x80\x9eNordBalt\xe2\x80\x9c elektros jungties ir \xe2\x80\x9eNord Stream\xe2\x80\x9c dujotiekio sankirtos Baltijos j\xc5\xabroje. Sankirtos vieta yra \xc5\xa0vedijos i\xc5\xa1skirtin\xc4\x97je ekonomin\xc4\x97je zonoje Baltijos j\xc5\xabroje, ma\xc5\xbedaug 70 km nuo sausumos. Sankirtos vietoje vir\xc5\xa1 dujotiekio bus \xc4\xafrengta speciali konstrukcija, kuria povandeninis elektros kabelis aplenks dujotiekio vamzd\xc5\xbeius._NEWLINE_2010\xc2\xa0m. gruod\xc5\xbeio 17 d. \xc5\xa0vedijos ir Lietuvos elektros perdavimo sistem\xc5\xb3 operatoriai \xe2\x80\x9eSvenska Kraftn\xc3\xa4t\xe2\x80\x9c ir \xe2\x80\x9eLitgrid\xe2\x80\x9c pasira\xc5\xa1\xc4\x97 sutart\xc4\xaf su \xc5\xa0vedijos-\xc5\xa0veicarijos energetin\xc4\x97s \xc4\xafrangos gamintoju ABB u\xc5\xbe 270 mln. eur\xc5\xb3 (932 mln. lit\xc5\xb3) pagaminti ir sumontuoti kabel\xc4\xaf \xe2\x80\x9eNordBalt\xe2\x80\x9c elektros jung\xc4\x8diai._NEWLINE_2011\xc2\xa0m. gruod\xc5\xbeio 11 d. pabaigus elektros jungties \xe2\x80\x9eNordBalt\xe2\x80\x9d kabelio bandymus, \xc5\xa0vedijoje prad\xc4\x97ta kabelio gamyba. Daugiau nei 900\xc2\xa0km ilgio kabel\xc4\xaf planuojama pagaminti per 15 m\xc4\x97nesi\xc5\xb3. Kabelio tiesimo Baltijos j\xc5\xabroje prad\xc5\xbeia numatoma 2014\xc2\xa0m. kov\xc4\x85. Planuojama jungties eksploatacijos prad\xc5\xbeia\xc2\xa0\xe2\x80\x93 2015\xc2\xa0m. gruod\xc5\xbeio m\xc4\x97nes\xc4\xaf._NEWLINE_2013 m. kovo m\xc4\x97n. vyriausyb\xc4\x97 pritar\xc4\x97 jungties tiesimui paj\xc5\xabrio zonoje. Parengiamieji darbai prasid\xc4\x97jo 2013 m. ruden\xc4\xaf, o kabelio tiesimo po j\xc5\xabra darbai turi prasid\xc4\x97ti 2014 m. pavasar\xc4\xaf._NEWLINE_2014 m. kovo m\xc4\x97nes\xc4\xaf Klaip\xc4\x97dos transformatori\xc5\xb3 pastot\xc4\x97je prad\xc4\x97ta nuolatin\xc4\x97s srov\xc4\x97s keitiklio statyba, o baland\xc5\xbeio 11 d. Baltijos j\xc5\xabroje prie Lietuvos krant\xc5\xb3 prad\xc4\x97tas kloti ir \xe2\x80\x9eNordBalt\xe2\x80\x9c kabelis. 2014 m. ruden\xc4\xaf prie Klaip\xc4\x97dos pastoties bus prijungta baigiama statyti nauja elektros perdavimo linija Klaip\xc4\x97da\xe2\x80\x93Tel\xc5\xa1iai.\n_START_SECTION_\nTechnin\xc4\x97 informacija\n_START_PARAGRAPH_\n\xe2\x80\x9eNordBalt\xe2\x80\x9d elektros jungties kabelis bus 123\xc2\xa0mm skersmens, j\xc4\xaf dengs 74\xc2\xa0mm izoliacijos sluoksniai. I\xc5\xa1 viso bus pagaminta 920\xc2\xa0km j\xc5\xabrinio kabelio: jungties ilgis yra 450\xc2\xa0km, j\xc5\xabros dugne bus pakloti du greta einantys kabeliai, be to, bus gaminama 20\xc2\xa0km atsarginio kabelio. Taip pat bus nutiesta auk\xc5\xa1tos \xc4\xaftampos nuolatin\xc4\x97s srov\xc4\x97s 13 km ilgio kabelis Lietuvoje ir 40 km ilgio kabelis \xc5\xa0vedijoje. Kabeli\xc5\xb3 sistema atlaikys ne ma\xc5\xbeesn\xc4\x99 kaip 300 kV \xc4\xaftamp\xc4\x85 ir 1250 A (amper\xc5\xb3) elektros srov\xc4\x99. Kabeliu bus perduodama 700 MW elektros galia, jis bus naudojamas 30 met\xc5\xb3._NEWLINE_NordBalt jungtis bus tre\xc4\x8dia pagal ilg\xc4\xaf j\xc5\xabrin\xc4\x97 elektros jungtis.'